Socialdemokraternes Morten Bødskov overfaldet, mens han så en EM-fodboldkamp i København

Ved du noget? Skriv en sms til Ekstra Bladet til 1224 (alm. takst) eller mail os til 1224@eb.dk

Den tidligere justitsminister Morten Bødskov (S) blev slået ned, da han overværede en fodboldkamp på storskærm på Islands Brygge i går aftes.

Det erfarer Ekstra Bladet fra flere af hinanden uafhængige kilder, der beskriver overfaldet som 'politisk motiveret'.

Morten Bødskov blev angiveligt kontaktet af en mand, der spurgte om han var socialdemokrat og tidligere justitsminister.

Efter en kort meningsudveksling slog overfaldsmanden den tidligere justitsminister i ansigtet med en knytnæve, oplyser kilderne.

Ifølge Ekstra Bladets oplysninger er der oprettet en sag hos Københavns Politi under paragraf 119 i straffeloven.

Dermed anses overfaldet for at være mod en person i 'offentlig tjeneste eller hverv', og den maksimale straf er derfor otte års fængsel.

Københavns Politi bekræfter sagen over for Ritzau.

- Det er rigtigt, at han er blevet slået ude på Islands Brygge, og at politiet har optaget en anmeldelse for vold mod tjenestemand, lyder det fra politiets presseafdeling.

Ekstra Bladet forsøger at få en kommentar fra Morten Bødskov, der er Socialdemokraternes erhvervsordfører, og Socialdemokraternes formand Mette Frederiksen.

Ved du noget? Skriv en sms til Ekstra Bladet til 1224 (alm. takst) eller mail os til 1224@eb.dk